Il-pjattaforma Fit for Future tal-Kummissjoni issa għażlet 15-il inizjattiva bil-għan li tgħin biex tissimplifika l-liġi tal-UE, tnaqqas il-burokrazija għaċ-ċittadini u n-negozji, u tiżgura li l-politiki tal-UE jwieġbu għal sfidi ġodda u emerġenti. Dawn l-isforzi se jkunu parti mill-ewwel programm ta' ħidma annwali tal-Pjattaforma li għandu jiġi adottat dan ix-xahar. Maroš Šefčovič, il-Viċi President għar-Relazzjonijiet Interistituzzjonali u l-Prospettiva u President tal-Pjattaforma Fit for Future, qal: “Is-simplifikazzjoni saret aktar importanti minn qatt qabel, hekk kif qed infittxu li nagħtu spinta lill-ekonomija tal-Ewropa, milquta mill-pandemija. Għalhekk, għalkemm il-politika regolatorja tagħna hija rikonoxxuta bħala waħda mill-aħjar fid-dinja, għad baqa' ħafna x' nistgħu nagħmlu. Irridu niżguraw li l-liġijiet tal-UE jipprovdu l-benefiċċji maħsuba għall-ekonomija u s-soċjetà, filwaqt l-leġiżlazzjoni eżistenti tiġi ssimplifikata u tibqa' tħares 'il quddiem u l-piż burokratiku jitnaqqas kemm jista' jkun. Dan jista' jkollu effetti reali fil-prattika.” Il-Pjattaforma se toħroġ opinjonijiet dwar il-15-il suġġett li ntgħażlu, li jkopru firxa wiesgħa ta' setturi mill-kompetizzjoni, il-finanzi, is-saħħa, l-ambjent, l-istatistika u t-trasport, sad-dwana u s-suq intern. Dawn l-opinjonijiet se jarrikkixxu l-analiżi tal-Kummissjoni, u se jinfurmaw l-evalwazzjonijiet u l-valutazzjonijiet tal-impatt tagħha. Il-Pjattaforma se tqis il-prinċipji gwida li ġejjin meta toħroġ l-opinjonijiet tagħha: Semma' leħnek: Issimplifika! Iċ-ċittadini u l-partijiet ikkonċernati kollha huma mistiedna jikkontribwixxu għall-ħidma tal-Pjattaforma permezz tal-portal Semma' leħnek – Issimplifika! . L-ideat għas-simplifikazzjoni u t-tnaqqis tal-piżijiet f'kull wieħed mill-15-il suġġett magħżul, li jaslu sal-30 ta' April 2021, se jiġu kkunsidrati mill-Pjattaforma fit-tħejjija tal-opinjonijiet tagħha għall-2021. Se jitqiesu suġġerimenti oħra għat-tħejjija tal-programm ta' ħidma annwali għall-2022. Sfond Il-Kummissjoni għandha impenn li tissimplifika d-dritt tal-UE u tnaqqas l-ispejjeż mhux meħtieġa bħala parti mill-programm tagħha dwar l-idoneità u l-prestazzjoni tar-regolamentazzjoni (REFIT). Il-Pjattaforma ġdida Fit for Future tiġbor għarfien espert prattiku f'diversi oqsma ta' politika mill-awtoritajiet nazzjonali, reġjonali u lokali, mill-Kumitat tar-Reġjuni, mill-Kumitat Ekonomiku u Soċjali Ewropew u mill-partijiet ikkonċernati. L-opinjonijiet il-ġodda tagħha se jikkontribwixxu direttament għall-ħidma li għaddejja tal-Kummissjoni biex jiġu ssimplifikati l-liġijiet eżistenti tal-UE, jitnaqqsu l-piżijiet mhux meħtieġa u jiġi żgurat li l-politiki tal-Unjoni jħarsu 'l quddiem u jkunu rilevanti fid-dawl ta' sfidi ġodda u emerġenti. Għal aktar informazzjoni Il-Pjattaforma Fit for Future Semma' Leħnek – Issimplifika! Stqarrija għall-istampa dwar it-tnedija tal-Pjattaforma Fit for Future Il-Programm ta' Ħidma tal-Kummissjoni Ewropea għall-2021